Politiet leder i øjeblikket med hunde og droner efter en 68-årig kvinde, der i formiddag er forsvundet i området ved Råbjergvej i nærheden af Aalbæk. Det oplyser vagtchef ved Nordjyllands Politi, Mads Hessellund. En borger henvendte sig til politiet klokken 9.24, fordi der stod en bil, der var "underligt parkeret" ved en mark på Råbjergvej i nærheden af Aalbæk. Hverken politi eller pårørende har efterfølgende kunnet komme i kontakt med kvinden, og der er nu sat en større eftersøgning i gang. I den forbindelse vil politiet meget gerne tale med folk, der måtte have set hende. Efterlysning Kvinden beskrives som 165 centimeter høj, spinkel af bygning og med gråt strithår. Hun har formentlig en orange eller pink t-shirt på samt blå cowboybukser og kondisko. Oplysninger kan gives til politiet ved at ringe 114.
En ældre kvinde er gået fra sin bil efter en "underlig parkering" og er forsvundet i området omkring Råbjergvej i nærheden af Aalbæk.